Pannónia Ösztöndíjprogram – Beszámoló

Tisztelt Pannónia Ösztöndíjprogram Munkatársai!

Szeretnék bemutatkozni, Holczhakker Sára vagyok, a Széchenyi István Egyetem harmadéves Gazdálkodási és menedzsment hallgatója.

Az első félévem óta tevékenykedem a HÖK-ben, ennek köszönhetően idén is részt vettem a Gólyahéten szervezőként. Rengeteget készültünk rá a nyáron és közvetlenül az esemény előtt is. Számunkra 7 napos volt az esemény, ugyanis van két előkészületi nap, illetve a kiköltöztetést is mi intézzük utána.

Ezek után hazasiettem, ugyanis pár nappal később már költöztem ki Ausztriába, Linzbe, Önöknek hála, a Pannónia Ösztöndíjprogram keretein belül. Szeptember 4-én költöztem be a Julius-Raab-Heim-ba, a Johannes Kepler Universität-hez tartozó elsősorban nemzetközi hallgatóknak fenntartott kollégiumba. Annak ellenére, hogy kollégiumban laktam, több szobatípus közül választhattam, ahol az egyszemélyes szobát választottam (és kaptam meg végül), amihez egy kis fürdő és egy előtér tartozott egy mini konyhával.

A szeptember egy nagyon aktív és eseményteli hónap volt minden exchange hallgató számára. Beköltözés, sok eligazítás és kisebb programok tarkították egy intenzív német kurzus mellett, ami két és fél hétig tartott napi 3 órás gyakorlatokkal. Természetesen ezen programok alatt ismerkedtünk meg egymással és barátkoztunk össze. Egy nagyon összetartó közösség lettünk elég gyorsan, akik bármikor szívesen szerveztek közös programokat vagy segítették ki egymást.

Ugyanezen hónapban ismertem meg a Linzben tanuló magyarokat, akikkel a félév során nagyon jóban lettem. A legtöbben közülük teljes szakot végeznek ott, de természetesen akadtak olyanok is, akik hasonlóan, mint én, egy félévre jöttek vagy Pannónia, vagy Ceepus ösztöndíjjal.

Kifejezetten érdekes volt, hogy az osztrákok voltak az egyetlenek, akik meg se próbáltak ismerkedni és barátkozni velünk, teljesen elkülönültek tőlünk. Ez a félév alatt nem változott sajnos.

Októberben kezdődik Ausztriában a téli félév és a felvett tárgyaktól függően tarthat decemberig, de akár február végéig is. Én 6 tárgyat vettem fel, kettő német nyelvűt és 4 angol nyelvűt. Ezek voltak a Basics in International Business and Market Entry, a Cross Cultural Management, az Organization Theory and Behaviour, a Fundamentals of Financial Management, a Sozialpsychologie és egy C1 szintű Schriftliche Produktion nevű tárgyak. Eredetileg csak németül szerettem volna tanulni, de nem adták meg erre a lehetőséget sajnos. Hétfőtől szerdáig voltak óráim, csütörtökön és pénteken pedig azokból az otthon felvett tárgyakból készültem, amiket nem sikerült elfogadtatnom. Ezek pedig az Adózás, a Kontrolling és a Kockázatmenedzsment voltak.

Nagyon érdekes volt megtapasztalni, hogy mennyire másképp folyik Ausztriában a tanítás, mint itthon. Az órák interaktívabbak, a képzés gyakorlatiasabb, sokkal több a projekt-, vagy órai csoportmunka. Emellett azt is tanítják, hogy máshogy és több szempontból közelítsük meg a legtöbb feladatot vagy rendelkezésre álló információkat, ami rengeteget segít az akár bonyolultabb dolgok, összefüggések átlátásában is. Emellett az is, ugyan csak kisebb, pozitívuma az osztrák oktatási rendszernek, hogy ha az ember újra vizsgázik egy tárgyból, nem veszik el az előző eredmény, így pedig, ha esetleg rosszabbul sikerül, mondjuk mert rossz napja van az embernek, akkor sincs probléma.

Novemberig két kinti tárgyat is befejeztem (Basics in International Business and Market Entry és Cross Cultural Management), ezek is tömbösítve, 3 és fél órás gyakorlatokkal voltak leadva. Az előbbi 4-es, az utóbbi 5-ös lett. A többi tárgyam a számomra megszokott másfél órás előadások/gyakorlatok formájában voltak leadva. Decemberben is két tárgyat sikerült teljesíteni, ezek a Fundamentals of Financial Management és Kockázatmenedzsment (online vizsga) voltak. Itt is ugyanazon eredmények születtek, előbbi 4-es, utóbbi 5-ös lett.

Emellett mint számomra kiderült, a kocsmatúra nem csak a Széchenyin hagyomány, hanem az íreknél is, annyi különbséggel, hogy ott kifejezetten karácsony előtt szokták megszervezni. December 13-ára szerveztek egyet nekünk is, ami kifejezetten különlegesre sikeredett, ugyanis a gyönyörű karácsonyi vásárok is állomások voltak, amik extra hangulatot is hoztak a programba.

A karácsonyi szünetre hazajöttem a családomhoz ünnepelni. Szerencsére nem kellet hamar visszamennem, ugyanis több, mint kéthetes a szünet és a januárra maradt 5 vizsgámból a kettő leghamarabbi Győrben volt, 8-án Kontrolling (4-es lett) és 10-én Adózás (sajnos csak 2-es lett), majd utaztam vissza Linzbe és megírtam a maradék 3-at január 27-éig bezáróan. Az Organization Theory and Behaviour tárgyam 4-es, a Sozialpsychologie tárgyam pedig 4-es lett. Az utolsó vizsgám, a Schriftliche Produktion 3-as lett csak sajnos, ugyanis a tanárnő látványosan lepontozta minden év közbeni munkám. Ő volt az egyetlen tanár, akiről negatív tapasztalatim lettek, a többi mind nagyon kedves és segítőkész volt.

A későbbi visszautazás januárban amiatt is jó volt számomra, mert december 27-én eltörtem egy csontot a külső talpélemben és ez jelentősen megnehezített mindent, ugyanis hetekig nem tudtam járni vagy hosszabban asztalnál ülni. Szerencsémre rengeteg segítséget kaptam a többi magyartól, például bevásároltak helyettem, 1-2-szer segítettek főzni, illetve egy srác vitt az egyetemre, amikor órára, vagy vizsgázni mentem.

Összességében nagyon tetszett ez a félév, jó volt rengeteg újat tanulni, fejleszteni a nyelvtudásomat, rengeteg új embert és kultúrát közelebbről megismerni. Arról nem is beszélve, hogy megtapasztalhattam, hogy milyen egyedül élni és így beosztani az időmet és energiámat. Nagyon szerettem így élni ott, kint, mert megvolt a személyes terem, ahol egyedül lehettem és egyidőben nagyon közel voltam a nemzetközi és magyar közösséghez, akikkel rendszeresen találkoztunk.

Még egyszer szeretném megköszönni a lehetőséget, a belém fektetett bizalmat és minden segítséget, amit Önöktől kaptam!

Tisztelettel:

Holczhakker Sára